text: Klap et lam
  23 april 2011 kl. 12.08
  Får får lam, og i påsken kan man klappe dem.
  Rundt om i hele landet slår fåreavlere dørene op i påsken og giver besøgende mulighed for at klappe et lam.
  Påsken er højtid for nyfødte lam, og så skal der aes, dikkes, klappes og siges nårrhhh i lange baner.
  Publikum lukkes inden for i staldene i forbindelse med "Fårets Dag", der afholdes påskelørdag.
  - Hvis man går med tanker om selv at holde får, så kan man blive inspireret og samtidig benytte lejligheden til at få en snak om glæden ved at holde får, siger Erik Lindegaard fra foreningen Dansk Fåreavl.
  